钦定古今图书集成/明伦汇编/官常典/第767卷 > 李冏〈子祐〉
## 钦定古今图书集成/明伦汇编/官常典/第767卷 > 李冏〈子祐〉

按《魏书李顺传》：“顺子冏，字道度，少为中散，逃避得免。
太和中，拜下大夫南部给事，出为龙骧将军南豫州
刺史，还拜冠军将军，寻除光禄大夫，守度支尚书。二
十一年，高祖幸长安，冏以咸阳山河险固，秦汉旧都，
古称陆海，劝高祖去洛阳而都之。后高祖引见，笑而
谓之曰：‘卿一昨有启，欲朕都此。昔娄敬一说，汉祖即
日西驾。尚书今以西京说朕，仍使朕不废东辕。当是
献可理殊，所以今古相反耳’。”冏对曰：“昔汉祖起于布
衣，欲藉崄以自固，娄敬之言，合于本旨。今陛下百世
重光，德洽四海，事同隆周，均其职贡，是以愚臣献说，
不能上动。”高祖大悦。其年冏卒，赐钱二十万，布百匹，
朝服一具，衣一袭。冏性鲠烈，敢直言，常面折高祖，弹
駮公卿，无所回避，百寮皆惮之，高祖常加优礼，故车
驾巡幸，恒兼尚书右仆射。虽才学不及诸兄，然公彊
当世，堪济过之。子祐，字长禧，笃穆友于，见称于世。历
位给事中，尚书祠部郎、相州抚军府长史、司空从事
中郎，博陵太守。所在亦以清干著称。